CELEX ID: 32010R0185
Publication Date: 2010-03-04

Document:
KOMISIJOS REGLAMENTAS (ES) Nr. 185/2010
2010 m. kovo 4 d.
kuriuo nustatomos išsamios priemonės bendriesiems pagrindiniams aviacijos saugumo standartams įgyvendinti
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. kovo 11 d. Europos Parlamento ir Tarybos reglamentą (EB) Nr. 300/2008 dėl civilinės aviacijos saugumo bendrųjų taisyklių ir panaikinantį Reglamentą (EB) Nr. 2320/2002 (1), ypač jo 4 straipsnio 3 dalį,
kadangi:
(1)
Pagal Reglamento (EB) Nr. 300/2008 4 straipsnio 3 dalį Komisija turėtų patvirtinti išsamias priemones, kurias taikant būtų įgyvendinami to reglamento 4 straipsnio 1 dalyje nurodyti bendrieji pagrindiniai standartai ir 4 straipsnio 2 dalyje nurodytos bendrosios priemonės, kuriomis papildomi bendrieji pagrindiniai standartai.
(2)
Jei tarp šių priemonių yra jautrių saugumo priemonių, jos turėtų būti laikomos ES įslaptinta informacija pagal 2001 m. lapkričio 29 d. Komisijos sprendimą 2001/844/EB, EAPB, Euratomas, iš dalies keičiantį jos darbo tvarkos taisykles (2), kaip nustatyta Reglamento (EB) Nr. 300/200818 straipsnio a punkte, ir todėl neturėtų būti skelbiamos. Šios priemonės turėtų būti patvirtintos atskiru dokumentu, priėmus valstybėms narėms skirtą sprendimą.
(3)
Reglamentas (EB) Nr. 300/2008 visas taikomas nuo įgyvendinimo taisyklėse, patvirtintose to reglamento 4 straipsnio 2 ir 3 dalyse nustatyta tvarka, nurodytos dienos, bet ne vėliau kaip nuo 2010 m. balandžio 29 d. Todėl siekiant suderinti Reglamento (EB) Nr. 300/2008 ir jo įgyvendinamųjų aktų taikymą, šis reglamentas turėtų būti taikomas nuo 2010 m. balandžio 29 d.
(4)
Laikui bėgant, skystųjų sprogmenų aptikimo metodai ir technologijos tobulės. Atsižvelgdama į technologijų pokyčius ir veiklos patirtį Bendrijos ir pasaulio lygmenimis, Komisija prireikus teiks pasiūlymus persvarstyti skysčių, aerozolių ir gelių tikrinimo technologijos ir veiklos nuostatas.
(5)
Todėl turėtų būti panaikintas 2003 m. liepos 4 d. Komisijos reglamentas (EB) Nr. 1217/2003, nustatantis nacionalinių civilinės aviacijos saugumo kokybės kontrolės programų bendruosius reikalavimus (3), 2003 m. rugpjūčio 22 d. Komisijos reglamentas (EB) Nr. 1486/2003, nustatantis Komisijos patikrinimų civilinės aviacijos saugumo srityje tvarką (4), 2004 m. birželio 21 d. Komisijos reglamentas (EB) Nr. 1138/2004, nustatantis svarbiausių saugomų zonų vietų oro uostuose bendrą apibrėžimą (5), ir 2008 m. rugpjūčio 8 d. Komisijos reglamentas (EB) Nr. 820/2008, kuriuo nustatomos priemonės bendriesiems pagrindiniams aviacijos saugumo standartams įgyvendinti (6), kuriais visais buvo įgyvendinamas 2002 m. gruodžio 16 d. Europos Parlamento ir Tarybos reglamentas (EB) Nr. 2320/2002, nustatantis civilinės aviacijos saugumo bendrąsias taisykles (7).
(6)
Šiame reglamente nustatytos priemonės atitinka pagal Reglamento (EB) Nr. 300/2008 19 straipsnio 1 dalį sudaryto Civilinės aviacijos saugumo komiteto nuomonę,
PRIĖMĖ ŠĮ REGLAMENTĄ:
1 straipsnis
Tikslas
Šiame reglamente nustatomos išsamios priemonės, kurias taikant įgyvendinami bendrieji pagrindiniai civilinės aviacijos apsaugos nuo neteisėtos veikos, keliančios pavojų civilinės aviacijos saugumui, standartai ir bendrosios priemonės, kuriomis papildomi bendrieji pagrindiniai standartai.
2 straipsnis
Įgyvendinimo taisyklės
1. 1 straipsnyje nurodytos priemonės nustatytos priede.
2. Pagal Reglamento (EB) Nr. 300/200810 straipsnio 1 dalį nacionalinėse civilinės aviacijos saugumo programose deramai atsižvelgiama į šį reglamentą.
3 straipsnis
Panaikinimas
Reglamentai (EB) Nr. 1217/2003, (EB) Nr. 1486/2003, (EB) Nr. 1138/2004 ir (EB) Nr. 820/2008 panaikinami nuo 2010 m. balandžio 29 d.
4 straipsnis
Įsigaliojimas
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Reglamentas taikomas nuo 2010 m. balandžio 29 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2010 m. kovo 4 d.

EuroVoc Classification:
Level 1: 100158
100154
Level 2: 100237
100261
100241
Level 3: 4505
2494
3641
All Descriptors: 3648
4408
5234
5887